Hämeenkyrön ohitustiestä on puhuttu 1950-luvulta asti, nyt se on saamassa rahoituksen – Kunnanjohtaja: ”Menee hetki vielä, että ymmärtää, onko tämä nyt oikeasti totta”

Hallitus on saanut päätökseen neuvottelut ensimmäisestä lisätalousarvioesityksestään. Lisätalousarvioesityksestä kertoivat valtiovarainministeri Mika Lintilän (kesk.) ja liikenne- ja viestintäministeri Sanna Marin (sd.) tiistaina. Esitys annetaan eduskunnalle keskiviikkona 19. kesäkuuta. Lisätalousarvioesitys lupaa lisärahaa merkittäviin hankkeisiin Pirkanmaalla. Hallitus ehdottaa Helsinki–Tampere-pääradan kehittämisen suunnitteluun 11 miljoonan euron määrärahaa. Hankeen suunnittelu on määrä aloittaa jo tänä vuonna. Nyt päätettyihin hankkeisiin ei sisälly nopeita ratahankkeita. Nämä laitetaan liikkeelle erillisellä päätöksellä ottaen huomioon kunkin hankkeen suunnittelutilanteen. – Mitään linjauksia ei ole tehty vielä siitä, miltä osin raidelinjaus kulkisi välillä Helsinki-Tampere, kun puhutaan tunnin yhteydestä. Asia tulee ratkaistavaksi myöhemmin, sanoi Marin tiedotustilaisuudessa. Lisäksi hallitus esittää määrärahaa Tampere–Seinäjoki-rataosalla turvalaitteiden uusimiseen ja Akaassa raakapuunkuormauspaikan rakentamiseen. Lisäksi hallitus esittää Hämeenkyrön ohitustielle lisärahoitusta valtatiellä 3. Ohitustie saa tälle vuodelle 2,4 miljoonan euron määrärahan. Samalla investoinnille osoitetaan 64 miljoonan euron valtuus. Pirkanmaalla riemuitaan hankkeista Tampereen pormestari Lauri Lyly iloitsee hallituksen esityksestä pääradan kehittämisen suunnittelun tukemiseksi. – On hyvä, että saamme suunnittelutyön vihdoin liikkeelle. Työ on edettävä nopeasti, jotta ehdimme saada suunnitelmat kasaan EU:n 2021–2027 rahoituskauden alkuun mennessä. Päärata kaipaa kipeästi lisää kapasiteettia, sanoo Lyly tiedotteessa. – Hallituksen päätös tukee alueemme elinvoiman kehittymistä. Erityinen kiitos kuuluu liikenne- ja viestintäministeri Sanna Marinille. Kunnanjohtaja: ”1950-luvulta asti suunnitelmissa” Hämeenkyrön kunnanjohtaja Antero Alenius oli tiistaina tiedotustilaisuuden jälkeen häkeltynyt uutisesta. – Menee vielä hetki, että ymmärtää, onko tämä nyt oikeasti totta, että 1950-luvulta asti suunnitelmissa ollut asia lähtee toteutumaan. Hämeenkyrön ohitustietä on suunniteltu ja toivottu vuosikymmeniä. Se mainittiin läänin seutusuunnitelmassa jo vuonna 1956. Kunnanjohtaja kiittää vuolaasti ihmisiä, jotka ovat auttaneet hankkeen edistämisessä ja tuomisessa esiin. – Alueelta on saatu laajaa tukea ja taustalla ovat olleet laajat verkostot, jotka ovat olleet mukana hankkeessa. On tämä mahtava saavutus. Alenius listaa, että työtä on tehty ahkerasti koko Pirkanmaalla, ja tukea on antanut muun muassa Tampereen pormestari Lauri Lyly. Lisäksi tukea on tullut Pohjanmaalta ja koko Suomen kasvukäytävältä. – Olemme aiemmin päässeet ensimmäiselle sijalle niissä hankkeissa, jotka eivät juuri ja juuri mahdu budjettiin. Eli olemme olleet aivan hilkulla jo muutama vuosi aiemminkin, mutta emme ole aivan mahtuneet sinne ykköskoriin. Nyt kyllä perusteet olivat jo paikallaan. Alenius sanoo, että asia vaikuttaa paikallisesti moneen asiaan. Alueella muun muassa kulkee paljon raskasta liikennettä, jonka liikkumista ohitustie tulee sujuvoittamaan. Se sen kautta todennäköisesti myös vähentää päästöjä. Hanke tulee todennäköisesti vaikuttamaan positiivisesti myös alueen työllisyyteen. – Nyt alkaa uudenlainen työ siitä, mitä tämä kasvusysäys merkitsee ja miten tämä käytetään hyväksi, Alenius sanoo. Lisätalousarvio Pirkanmaalle erinomaisen hyvä Pirkanmaan maakuntajohtaja Esa Halme sanoo, että hallituksen esittämä lisätalousarvio on Pirkanmaalle erinomaisen hyvä. Pääradan rahat varmistavat, että yleissuunnittelu lähtee käyntiin, ja Hämeenkyrön ohitustie lähtee viimein tosissaan liikkeelle. Kolmostien Hämeenkyrön ohitustien eteen ovat monet tahot tehneet yhdessä hartiavoimin töitä jo pitkään. Halme kertoo onnitelleensa kunnanjohtajaa heti tuoreeltaan. – Hämeenkyrön ohitukseen tuli nyt avaava raha, ja se on äärimmäisen hyvä asia. Kilpailutuksen voi käynnistää syksyn aikana ja toteutukseen pääsee ensi vuonna, Halme summaa. Kolmostie on monien kuljetusten, esimerkiksi ruokakuljetusten keskeinen väylä. – Se on koko ajan kasvattanut merkitystään. Kun sinne tien varteen menee, rekkojen määrä on poikkeuksellisen merkittävä, Halme kuvailee. Kolmostien merkitystä on korostettu yli maakuntarajojen, ja sinne jää parannettavaa vielä Hämeenkyrön ohitustien jälkeenkin muun muassa Jalasjärven kohdalle. – Meidän puolelta täytyy pitää jatkolupaukset. Se on vientiväylänä ehdottomasti kokonaisuus, eikä ole niin, että kun tärkein pala saadaan kuntoon, unohdetaan muut, Halme sanoo. Pääradan rahat ratkaisevan tärkeät Halmeen mukaan 11 miljoonan euron Helsinki–Tampere-pääradan suunnitteluraha on aivan välttämätön, jotta yleissuunnittelu lähtee käyntiin. Se on ratkaisevan tärkeää EU-rahoituksen hakemisen takia. – Edellinen hallitus pääomitti yhtiöt, jotka tekevät varsinaisen raskaan suunnittelun, mutta tällä rahalla varmistetaan, että yleissuunnittelu lähtee nyt käyntiin, ja se varsinainen raskas suunnittelu pääsee hakemaan EU-rahoituksia. Sieltä haetaan kymmenien miljoonien panoksia, Halme sanoo. Ennen raskaampaa suunnittelua selvitetään, onko lisäraiteet viisainta rakentaa nykyisten raiteiden yhteyteen vai haetaanko hypernopeaa yhteyttä täysin uudesta raidelinjasta. Nyt esitetyllä suunnittelurahalla tartutaan nimenomaan nykyraiteiden mahdollisuuksiin. Halmeen mukaan marssijärjestys on järkevä. – Jos aletaan etsiä uutta käytävää, se on äkkiä hyvin iso ja pitkä prosessi. On järkevää aloittaa siitä, että katsotaan ensin, mitä nykykäytävässä voidaan tehdä ja riittääkö se. Halme kertoo, että konsulttien selvityksen mukaan nykyisessä käytävässä on neljällä raiteella mahdollista päästä noin tunnin ja viiden minuutin matka-aikaan Tampereen ja Helsingin välillä. Pirkanmaalaiset kansanedustajat iloitsevat Myös keskustan pirkanmaalainen kansanedustaja Arto Pirttilahti on tyytyväinen liikennehankkeiden kehittämiseen. – Pirkanmaan kannalta keskeiset liikennehankkeet etenevät. Olen puhunut kolmosista ja ne ovat nyt kaikki tulossa hoidetuksi: Kolmostie, kolmosraide ja Tampere 3 -yliopisto. 3+3+3=9 eli seuraavaksi on laitettava kuntoon Ysitie Tampereelta Jyväskylän suuntaan, sanoo Pirttilahti tiedotteessa. Hämeenkyröläislähtöinen kansanedustaja Jouni Ovaska (kesk.) iloitsee suunnitelmista rakentaa Hämeenkyrön ohitustie. – Nyt tuli jytky! Hämeenkyrön ohitustie on ollut vuosikymmeniä suunnitelmissa mutta aina jokin muu hanke on mennyt edelle. Virkamiehet, yrittäjät ja poliitikot ovat tehneet hartiavoimin töitä asian eteen, Ovaska iloitsee tiedotteessaan. – Hämeenkyrön ohitustie palvelee elinkeinoelämää ja lisää liikenteen sujuvuutta ja turvallisuutta. Monen ihmisen arki tulee helpottumaan. Erityisesti raskaalle liikenteelle Hämeenkyrön lukuisat kiertoliittymät ovat hankalia ja osalle kalustoa jopa mahdottomia ajaa. Oikaisu 19.6.2019 kello 16.30: Korjattu ennen viimeistä väliotsikkoa olevaan kappaleeseen raidepari raiteeksi.